钦定古今图书集成/明伦汇编/氏族典/第335卷 > 刘权
## 钦定古今图书集成/明伦汇编/氏族典/第335卷 > 刘权

按《隋书刘权传》，“权字世略，彭城丰人也。祖轨，齐罗州
刺史。权仕齐行台郎中。及齐灭，周武帝以为假淮州
刺史。高祖受禅，以车骑将军领乡兵。后从晋王广平
陈，以功进授开府仪同三司。开皇十二年，赐爵宗城
县公。炀帝嗣位，拜卫尉卿。大业五年，从征吐谷浑，留
镇西境。在边五载，诸羌怀服。征拜司农卿。寻为南海”
太守，有异政。遇盗贼群起，豪帅多愿推权为首，子世
彻密遣人赍书诣权，讽令举兵，权斩其使，竟无异图，
卒官。世彻倜傥不羁，为兖州贼徐圆朗所杀。权从父
烈，字子将，美容仪，有器局，官至鹰扬郎将。有子德威，
知名于世。